Document ID: 31964L0475

Direktiva Sveta
z dne 30. julija 1964
o usklajenih letnih raziskovanjih o investicijah v industrijske dejavnosti
(64/475/EGS)
SVET EVROPSKE GOSPODARSKE SKUPNOSTI
ob upoštevanju Pogodbe o ustanovitvi Evropske gospodarske skupnosti in zlasti člena 213 Pogodbe,
ob upoštevanju osnutka, ki ga je predložila Komisija,
ker mora zaradi izvajanja nalog, ki so ji bile zaupane v skladu s Pogodbo, Komisija imeti na razpolago letno statistiko o gibanjih investicij v industrijskih panogah dejavnosti Skupnosti;
ker so bili primerljivi temeljni podatki o bistvenih značilnosti industrijskih dejavnosti prvič zbrani v raziskovanju industrijskih dejavnosti za leto 1962; ker takega popisa ni mogoče pogosto izvajati; ker letne statistike, ki se nanaša na določene temeljne zadeve, ni mogoče opustiti v vmesnih letih; ker so v zvezi s tem investicije tako pomembne, da statistični uradi večine držav članic že več let zbirajo tovrstne podatke;
ker je vendarle nujno, da tako letno statistiko vse države članice dajo na razpolago Komisiji v glede zasnove in metode usklajeni obliki, tako da se lahko pridobijo primerljivi rezultati za šest držav članic na podlagi podobne razčlembe po dejavnostih;
SPREJEL TO DIREKTIVO:
Člen 1
Države članice s tehničnim sodelovanjem s Komisijo ukrenejo vse potrebno za izvedbo usklajenih letnih raziskovanj o investicijah v industrijske dejavnosti ter za zagotovitev izvedbe prvega takega raziskovanja za leto 1964 v letu 1965.
Člen 2
Za potrebe te direktive se industrija opredeli s sklicevanjem na "Nomenklaturo industrijskih dejavnosti v Evropskih skupnostih" (NICE) [1].
V primeru malih podjetij se lahko pregled opravi z naključnim vzorčenjem.
Člen 3
Številčni podatki, ki jih je treba evidentirati, so tisti, ki se nanašajo na letne izdatke za investicije (vključno z opremo, ki je zgrajena v lastni režiji), in se razčlenijo, kot sledi:
(a) stroji, oprema, vozila;
(b) gradnja stavb;
(c) nakup obstoječih stavb in zemljišč.
Naložbe socialne narave se, kjer je to možno, pavšalno evidentirajo v posebni prijavi.
Člen 4
V skladu s katero koli nacionalno zakonodajo o tajnosti statističnih podatkov, se rezultati pregleda, razčlenjeni po industrijskih dejavnostih, posredujejo Komisiji.
Člen 5
Ta direktiva je naslovljena na države članice.
V Bruslju, 30. julija 1964

Labels: 12
1
19